

**HR**

***Europski gospodarski i socijalni odbor***

**PRAVILA U VEZI S  
EGSO-ovom NAGRADOM CIVILNOG DRUŠTVA 2015.**

***Nagrada za izvrsnost u inicijativama civilnog društva***

**\_\_\_\_\_\_\_\_\_\_**

***A) Cilj i svrha Nagrade civilnog društva***

**Cilj** nagrade, koja se dodjeljuje na godišnjoj razini, jest nagraditi i ohrabriti inicijative organizacija civilnog društva i/ili pojedince koji su zaslužni za znatan doprinos promicanju europskog identiteta i integracije.

**Svrha** nagrade je podići svijest o doprinosu koji organizacije civilnog društva i/ili pojedinci mogu imati u stvaranju europskog identiteta i građanstva na način koji podupire zajedničke vrijednosti koje služe kao potporanj europske integracije.

***B) Tema EGSO-ove Nagrade civilnog društva 2015.: borba protiv siromaštva***

U komunikaciji Komisije „Provjera napretka strategije Europa 2020. za pametan, održiv i uključiv razvoj“ priznaje se da se EU još više udaljila od svojeg cilja da se broj osoba kojima prijeti siromaštvo ili društvena isključenost smanji za najmanje 20 milijuna te da „nema naznaka naglog napretka kako bi se to stanje poboljšalo – broj ljudi kojima prijeti siromaštvo do 2020. mogao bi ostati na razini od oko 100 milijuna. Stanje je posebno teško u određenim državama članicama uz porast teške materijalne prikraćenosti i udjela kućanstava čiji članovi ne rade. Krizom se pokazalo da su potrebni učinkoviti sustavi socijalne zaštite.“[[1]](#footnote-3)

Utoliko je stoga važnije preobraziti jednu od ključnih vodećih inicijativa strategije Europa 2020. – Europsku platformu za suzbijanje siromaštva i socijalne isključenosti – kako bi postala stvarnu središte rasprave o socijalnim inicijativama i inicijativama za borbu protiv siromaštva u okviru strategije Europa 2020. te za odlučnije djelovanje. Izvorni cilj ove platforme, koja je stvorena 2010. te će ostati aktivna do 2020., bio je da države članice, europske institucije i ključni dionici zajednički preuzmu obvezu boriti se protiv siromaštva i društvene isključenosti uspostavom dinamičnog okvira za djelovanje utemeljenog na trima prioritetima na području pametnog, održivog i uključivog rasta. Međutim, dosad su države članice najveći naglasak stavljale na financijska i gospodarska pitanja. Mjere za zapošljavanje na stranu, vrlo malo pažnje posvećuje se ispunjavanju cilja smanjenja siromaštva te razvoju objedinjene strategije na tom području.

Na svjetskoj razini, Ujedinjeni narodi na samitu koji će se održati u rujnu 2015. planiraju uspostaviti novo globalno partnerstvo za iskorjenjivanje siromaštva diljem svijeta i za promicanje održivog razvoja. U okviru tog programa uspostavit će se nov model razvoja, primjenjiv na globalnoj razini, koji će se temeljiti na ljudskim pravima i biti usmjeren na ljude te koji će iskorjenjivanje siromaštva povezati s očuvanjem okoliša na način da se uzajamno potiču.

Nagradom civilnog društva 2015. EGSO želi nagraditi inicijative koje su poduzele službeno registrirane organizacije civilnog društva i/ili pojedinci. Inicijative će za cilj imati borbu protiv siromaštva u Europi poboljšanjem gospodarske i društvene uključenosti osoba koje žive u siromaštvu te suprotstavljanjem sve većem riziku od izloženosti siromaštvu.

Natječaj se otvara u travnju/svibnju 2015., a nagrada dodjeljuje **10. prosinca 2015. godine.**

***C) Inicijative koje se mogu prijaviti***

S obzirom na to da akteri civilnog društva imaju veliku ulogu u borbi protiv siromaštva i ublažavanju posljedica materijalne prikraćenosti, ova nagrada ima za cilj nagraditi inicijative u područjima poput:

* socijalne potpore, stanovanja, obrazovanja i zdravlja;
* siromaštva unatoč zaposlenju;
* energetskog siromaštva;
* siromaštva djece;
* beskućništva;
* financijske isključenosti i prezaduženosti;
* suradnje s javnim vlastima

***D) Kandidati koji se mogu prijaviti***

**Za EGSO-ovu Nagradu civilnog društva mogu se prijaviti organizacije civilnog društva**[[2]](#footnote-4) **službeno registrirane u Europskoj uniji koje djeluju na lokalnoj, nacionalnoj, regionalnoj ili europskoj razini. Mogu se prijaviti i pojedinci.**

Organizacije civilnog društva nedržavne su organizacije koje djeluju na privatnu inicijativu i aktivno sudjeluju u javnom životu na temelju svojih interesa, koristeći vlastito specifično znanje, sposobnosti i područje djelovanja. Djeluju autonomno, a članstvo podrazumijeva da obični građani dobrovoljno preuzimaju obveze sudjelovanja u radu i aktivnostima tih organizacija.

Ta definicija isključuje tijela i ustroje uspostavljene zakonodavnim ili uredbenim aktima u kojima je članstvo djelomično ili u potpunosti obavezno.

Pojedinci su fizičke osobe. Prijaviti se mogu i državljani trećih zemalja pod uvjetom da zakonito prebivaju na teritoriju EU-a.

Kandidate za nagradu (i organizacije i pojedince) moraju nominirati:

* jedan ili nekoliko članova Europskog gospodarskog i socijalnog odbora; ili
* jedno ili nekoliko nacionalnih gospodarsko-socijalnih vijeća (GSV) ili sličnih institucija; ili
* jedna ili više europskih organizacija i mreža civilnog društva.

Europske organizacije civilnog društva i pojedinci ne mogu nominirati sami sebe.

"Europska organizacija" znači organizacija koja ima članove i suradnike u nekoliko država članica i koja usklađuje svoje aktivnosti na europskoj razini.

Prijave **izravno** poslane EGSO-u **neće** se uzeti u obzir.

Kako bi se osigurala potpuna transparentnost postupka nominacije i odabira pobjednika, članovi skupine ocjenitelja i članovi povjerenstva za odabir dobitnika ne mogu nominirati kandidate za nagradu.

***E) Postupak nominacije***

Nominacije se podnose ispunjavanjem obrasca za prijavu dostupnog na internetskim stranicama EGSO-a na sljedećoj adresi:

[www.eesc.europa.eu/civilsocietyprize](http://www.eesc.europa.eu/civilsocietyprize)

Obrazac za prijavu mora sadržavati sve informacije koje povjerenstvo za odabir dobitnika treba kako bi:

* prvo, ustanovilo da organizacije civilnog društva ili pojedinci ispunjavaju formalne kriterije za prijavu; i
* drugo, procijenilo stvarne zasluge svake organizacije civilnog društva ili pojedinca u odnosu na temu i ciljeve nagrade.

Kako bi se olakšao rad povjerenstva za odabir dobitnika, obrasce za prijavu i svu prateću dokumentaciju treba poslati na francuskom ili engleskom jeziku, ako je to moguće.

Kandidati trebaju uočiti da se na ovu nagradu primjenjuju članak 138. Uredbe Europskog parlamenta i Vijeća (EU, Euratom) br. 966/2012 od 25. listopada 2012. o financijskim pravilima koja se primjenjuju na opći proračun Unije kojom se izvan snage stavlja Uredba Vijeća (EZ, Euratom) br. 1605/2002 (SL L 298, 26. 10. 2012., str. 1.) i članci 211. – 215. Pravila za primjenu. Kandidatima će stoga nagrada biti dodijeljena samo ako budu ispunjavali uvjete iz navedenih financijskih propisa EU-a. U tu svrhu od njih će se tražiti da ispune i potpišu sljedeće obrasce:

* Izjavu o kriterijima isključivanja i nepostojanju sukoba interesa (Dodatak 1.)
* Obavijest kandidatima u pogledu pravila koja se odnose na Nagradu civilnog društva (Dodatak 2.)

Prije dodjele nagrada od kandidata će se također zatražiti da ispune i pošalju natrag financijski obrazac sa svojim bankovnim podacima i obrazac za pravnu osobu, koji su dostupni na internetskim stranicama Europa, zajedno s odgovarajućim popratnim dokumentima.

<http://ec.europa.eu/budget/contracts_grants/info_contracts/legal_entities/legal_entities_en.cfm>

<http://ec.europa.eu/budget/contracts_grants/info_contracts/financial_id/financial_id_en.cfm>.

***F) Kriteriji za dodjelu nagrade***

Povjerenstvo za odabir dobitnika ocijenit će prijave koje udovoljavaju kriterijima izloženima pod točkom C) (inicijative koje se mogu prijaviti) i točkom D) (kandidati koji se mogu prijaviti), uzimajući u obzir:

1.) **Cilj i svrhu** nagrade, kao što je izloženo pod točkom A);

2.) **Utjecaj** inicijativa u pogledu:

* njihove ciljne skupine (kategorije korisnika inicijative te broj ljudi kojih se to tiče);
* prirode njihovog doprinosa dobrobiti zajednice;
* njihovog dugoročnog utjecaja;
* njihove održivosti;
* njihove europske dimenzije (geografske pokrivenosti);
* provedbe ljudskih prava;
* ishoda povezanih s osvješćivanjem o pitanima koja se odnose na siromaštvo.

3.) **Stupanj izvrsnosti** inicijativa u smislu:

* inovacija;
* kreativnosti;
* jedinstvenosti;
* sudjelovanja pogođenih siromaštvom ili društvenom isključenošću;
* sposobnosti da dijele dobru praksu.

**Povjerenstvo za odabir** čine predsjednik i dva potpredsjednika EGSO-a, predsjednici triju skupina (poslodavaca, radnika, raznih interesa) te glavni tajnik EGSO-a.

Povjerenstvo je odgovorno za konačan odabir dobitnika, uzimajući u obzir rezultate procjene koju će provesti skupina od triju članova, a koja će uključivati i najmanje jednog vanjskog neovisnog procjenitelja.

***G) Novčana nagrada***

Ukupna vrijednost nagrade je 50 000 eura. Ovaj se iznos može se podijeliti među najviše pet pobjednika, na sljedeći način: 14 000 eura za prvu nagradu; po 9000 eura za svakog od ostalih pobjednika.

Odbor nema obavezu dodijeliti svih pet nagrada.

Nagrade će biti isplaćene bankovnom doznakom u roku od 30 dana nakon svečanosti dodjele nagrada.

***H****)*  ***Rokovi***

Krajnji rok za slanje nominacija je **31. srpnja 2015. u 23:59 sati (po briselskom vremenu).**

Dobitnici će biti obaviješteni do **13. studenog 2015.**

Svečanost dodjele nagrada održat će se **10. prosinca 2015.**

***I) Podnošenje nominacija***

Propisno popunjene obrasce za prijavu treba poslati tajništvu EGSO-a elektroničkom poštom na sljedeću adresu:

[civilsocietyprize@eesc.europa.eu](mailto:civilsocietyprize@eesc.europa.eu)

ILI poštom na:

European Economic and Social Committee (EESC)

Communication Department

Rue Belliard/Belliardstraat 99

Office VMA2 5/52

1040 Bruxelles/Brussel

BELGIQUE/BELGIË

Za dodatne informacije na raspolaganju su vam:

**g. Peter Lindvald Nielsen, čelnik Odjela za komunikaciju EGSO-a**

**Tel.: + 32 (0) 2 546 92 99**

**ili**

**Gđa Anna Comi, službenica za komunikacije, tajništvo Odjela za komunikaciju EGSO-a**

**Tel.: + 32 (0) 2 546 93 67**

Možete poslati i e-mail na: [civilsocietyprize@eesc.europa.eu](mailto:civilsocietyprize@eesc.europa.eu).

Predlagatelji i nominirani elektroničkom će poštom primiti potvrdu da je prijava primljena na vrijeme i da je pravilno zavedena. Također će biti obaviješteni o roku za odabir dobitnika.

Ako to bude važno za druge moguće kandidate, odgovori na elektroničku poštu objavit će se na stranici Nagrade civilnog društva na EGSO-ovim internetskim stranicama, navedenoj gore, među "čestim pitanjima".

\_\_\_\_\_\_\_\_\_\_\_\_\_

1. Vidi COM(2014) 130 final, str. 14. Materijalna prikraćenost definira se kao suočavanje s barem četirima od devet oblika prikraćenosti. Radi se o stanju kad ljudi nisu u mogućnosti: plaćati stanarinu i račune za režije; priuštiti si odgovarajuće grijanje stambenog prostora; podmiriti neočekivani financijski izdatak; jesti ribu, meso ili bjelančevine ili njihovu jednakovrijednu zamjenu svaki drugi dan; svake si godine priuštiti tjedan dana godišnjeg odmora izvan kuće; posjedovati automobil, perilicu, televiziju u boji ili telefon. [↑](#footnote-ref-3)
2. Organizacije civilnog društva uključuju: tzv. aktere na tržištu rada, tj. socijalne partnere; organizacije koje predstavljaju socijalne i gospodarske aktere koji nisu socijalni partneri u strogom smislu riječi; nevladine organizacije koje okupljaju ljude oko zajedničkog cilja, poput ekoloških organizacija, organizacija za ljudska prava, udruga potrošača, dobrotvornih organizacija, organizacija za obrazovanje i obuku itd.; organizacije u lokalnoj zajednici (tj. organizacije osnovane na lokalnoj razini koje se bave ciljevima usmjerenima na svoje članove), npr. organizacije mladih, obiteljske udruge i sve organizacije kroz koje građani sudjeluju u lokalnom i mjesnom životu; vjerske zajednice. (Mišljenje Europskog gospodarskog i socijalnog odbora o *Ulozi i doprinosu organizacija civilnog društva izgradnji Europe* – CESE 851/1999 od 22. rujna 1999.). [↑](#footnote-ref-4)